Mosambiek stuur hulp na KZN ná vloedeDie oorblyfsels van ‘n huis in KwaNdengezi buite Durban. (Foto: Phill Magakoe / AFP) Dr. Nkosazana Dlamini-Zuma, die minister van samewerkende regering en tradisionele sake, sal Maandagoggend ’n besending humanitêre hulp op die King Shaka Internasionale Lughawe in KwaZulu-Natal in ontvangs neem. Mosambiek het die besending van meestal kosprodukte gestuur in ’n poging om die nood in KwaZulu-Natal te verlig ná vloede grootskaalse verwoesting gesaai het. Die hoë kommissaris van die Republiek van Mosambiek, Paulino J Macaringue, sal die besending omstreeks 11:00 aan Dlamini-Zuma op die lughawe oorhandig. Die minister ontvang die besending namens die provinsiale regering. Minstens 461 mense is dood en 87 vermis nadat swaar reën verwoestende vloede in April en Mei in KwaZulu-Natal tot gevolg gehad het. Sowat 4 000 gesinne is dakloos gelaat en maak sedertdien staat op die provinsiale regering om in hul basiese behoeftes te voorsien. Meer as 27 000 huise is deur die oorstromings geraak en meer as 8 500 hiervan is heeltemal vernietig. Duisende mense is gevolglik dakloos gelaat en maak staat op die provinsiale regering om in hul basiese behoeftes te voorsien. Sommige dele van KwaZulu-Natal het in April meer as 300 mm reën binne ’n tydperk van 24 uur gekry. Hierdie swaar reënval het tot erge modderstortings gelei wat onder meer mense, paaie en geboue meegesleur het. Lees al Maroela Media se berigte oor die vloede in KwaZulu-Natal hier.